王四十處見舅氏所錄外祖與日本國僧詩并此僧詩書作五言
作者：劉攽
朝代：宋

paragraphs: 滄波浩無涯，泱漭際朝日。
安知鮫魚淵，而有邑居室。
便風送來颿，夙昔多人物。
始信天地間，見聞豈云悉。
惆悵蓬萊說，胡爲浪自黜。
夷倭與侏離，九譯迷彷彿。
書問顧已同，紙墨存落筆。
俛仰六十年，舉指不任屈。
好事見君家，聞詩初未失。
杜鄴富小學，平通知祖述。
鄙老獨何能，執書幾涕出。